**Shenyang** (yksink.: 沈阳; perint.: 瀋陽; pinyin: *Shěnyáng*) on Liaoningin maakunnan pääkaupunki Koillis-Kiinassa. Kaupungin nimi on aikoinaan ollut **Mukden**. Kaupunki on Kiinaa hallinneen Qing-dynastian syntypaikka. Vuonna 2010 Shenyangissa oli 5 718 232 asukasta.

Ilmasto
-------

Shenyangissa on Köppenin ilmastoluokituksen mukaan lämminkesäinen mannerilmasto. Kesät ovat kuumia ja sateisia, talvella on kuivaa ja kylmää. Vuoden keskilämpötila on noin 9 °C ja keskimääräinen sademäärä 700 millimetriä. Heinäkuu on lämpimin kuukausi. Silloin vuorokauden keskilämpötila on noin 25 °C. Viilein kuukausi on tammikuu, jolloin keskilämpötila on noin –11 °C. Sateisin kuukausi on heinäkuu, jolloin sataa keskimäärin noin 180 millimetriä. Tammikuu puolestaan on kuivin kuukausi. Silloin keskimääräinen sadanta on 6 millimetriä.

Historia
--------

Arkeologit ovat ajoittaneet varhaisimmat merkit ihmisasutuksesta Shenyangin alueelta 10 200 vuoden päähän Kiinan neoliittiselle kivikaudelle. Alueelta on löytynyt myös hautapaikkoja taistelevien läänitysvaltioiden ja Han-dynastian ajoilta ennen ensimmäistä vuosituhatta*selvennä*. Liao-dynastian ja džurtšenien perustaman Jin-dynastian aikana Shenyangin nimi oli Shenzhou. Varsinainen kaupunki alkoi kuitenkin kehittyä Ming-dynastian keisari Zhu Yuanzhangin määrättyä sen rakentamisen. Myöhemmin kaupunki kehittyi paikalliseksi kaupan ja käsityöläisten keskukseksi. Džurtšenien päällikkö Nurhaci valitsi kaupungin johtamansa myöhemmän Jin-dynastian keskukseksi ja rakennutti sinne vuonna 1625 keisarillisen palatsin. Palatsi on yhä jäljellä, ja se on suosittu matkailukohde. Nurhacin poika Hong Taiji nimesi Jin-dynastian uudelleen Qing-dynastiaksi, ja sittemmin dynastia hallitsi koko Kiinaa. Shenyang sai nimen Mukden tai Shengjing. Džurtšenien historian mukaan kaupunki on Qing-dynastian syntypaikka.

Kaupungin teollistumiskehitys alkoi vuonna 1895 konetehtaan perustamista. Venäläisten vuonna 1898 rakentama rautatie yhdisti kaupungin Etelä-Mantšurian rautatieverkkoon. Japani miehitti Mantšurian vuonna 1931 ja perusti seuraavana vuonna alueelle hallitsemansa nukkevaltion Mantšukuon. Shenyangin lähistöllä oli merkittäviä hiili- ja rautaesiintymiä. Kaupungista kehittyi Mantšurian teollinen keskus. Toisen maailmansodan päätyttyä japanilaisten vetäytyessä Neuvostoliiton joukkojen tieltä he*selvennä* tuhosivat suuren osan kaupungin tehtaista. Kiinan kommunistit rakennuttivat tehdasinfrastruktuurin uudelleen viisivuotissuunnitelman mukaan vuosina 1953–1957, ja siitä tuli Maon valtakaudella jälleen tärkeä teollisuuden keskus. Taloudellisen vapauden lisäännyttyä Maon jälkeen kaupunki on pyrkinyt vähentämään riippuvuuttaan raskaasta teollisuudesta.

Hallinnollinen jako
-------------------

Shenyangin hallinnollinen jako.
Piirikuntatasolla kaupunki jaetaan 13 osaan seuraavasti (numerointi kuten oheisessa kuvassa):

|  |
| --- |
| Kaupunkipiirit keskustassa (5)* 1. Shenghe (沈河区)
* 2. Heping (和平区)
* 3. Dadong (大东区)
* 4. Huanggu (皇姑区)
* 5. Tiexi (铁西区)

Kaupunkipiirit lähiössä (5)* 6. Sujiatun (苏家屯区)
* 7. Hunnan (浑南区)
* 8. Shenbein uusi piiri (沈北新区)
* 9. Yuhong (于洪区)
* 11. Liaozhong (辽中区)

Piirikuntatason kaupunki (1)* 10. Xinmin (新民市)

Piirikunta (2)* 12. Kangping (康平县)
* 13. Faku (法库县)
 |

Liikenne
--------

Shenyangin metron ensimmäinen linja avattiin syyskuussa 2010. Shenyang Taoxianin kansainvälinen lentoasema palvelee kaupunkia.

Talous
------

Vuonna 2012 Shenyangin bruttokansantuote oli 660,68 miljardia renminbiä. Tärkeitä teollisuudenaloja kaupungissa ovat laite-, auto- ja autonosateollisuus sekä lääke-, kemikaali- ja elintarviketeollisuus. Huomattavan suuri osa kaupungin yrityksistä on valtion omistamia. Kaupungissa toimii Shenyangin lentokonetehdas.

* Chongzheng Hallin, keisarillisen Mukdenin palatsin päärakennuksen, julkisivua.Chongzheng Hallin, keisarillisen Mukdenin palatsin päärakennuksen, julkisivua.
* Ostoskeskus Taiyuan StreetilläOstoskeskus Taiyuan Streetillä
* ShenyangiaShenyangia
* Shenyangin jalkapallostadionShenyangin jalkapallostadion

Lähteet
-------

1. ↑  China: Provinces and Major Cities *citypopulation.de*. Viitattu 4.2.2015. (englanniksi)
2. ↑  Climate Shenyang climate-data.org:  Climate-Data.org. Viitattu 28.3.2019. (englanniksi)
3. 1 2  Cheng, Linsun ja Brown, Kerry: *Berkshire Encyclopedia of China*, s. 1958-1959. Berkshire Publishing Group, 2009. ISBN 0-9770159-4-7. (englanniksi)
4. ↑  The warrior emperor and the five phoenixes *chinadaily.com.cn*.  24.6.2017. Viitattu 2.1.2020. (englanniksi)
5. ↑  2016年辽宁省行政区划 (Muutokset Liaoningin maakunnan hallinnollisesta jaosta vuonna 2016. Liaozhongin piirikunnasta tuli Liaozhongin kaupunkipiiriksi tammikuussa 2016.)  5.4.2016. xzqh.org. Viitattu 20.4.2016. (kiinaksi)
6. ↑  Shenyang (Liaoning) City Information Hong Kong Trade Development Council. Viitattu 4.2.2015. (englanniksi)

Aiheesta muualla
----------------

* Kuvia tai muita tiedostoja aiheesta **Shenyang** Wikimedia Commonsissa